Forslag til Europa-Parlamentets og Rådets afgørelse om indførelse af et enhedsinstrument for planlægning og finansiering af samarbejdet på kulturområdet (Program »Kultur 2000«) (98/C 211/08) (EØS-relevant tekst) KOM(1998) 266 endelig udg. - 98/0169(COD)

(Forelagt af Kommissionen den 28. maj 1998)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 128, stk. 5, første led,

under henvisning til forslag fra Kommissionen,

under henvisning til udtalelse fra Regionsudvalget,

i henhold til fremgangsmåden i traktatens artikel 189 B, og

ud fra følgende betragtninger:

(1) Kulturen er et væsentligt element i den europæiske integration, som bidrager til at bekræfte og styrke den europæiske samfundsmodel og Fællesskabets indflydelse internationalt;

(2) kulturen rækker efterhånden ud over de områder, den traditionelt har været bundet til, og ind på det sociale og økonomiske område og spiller derfor en væsentlig rolle for, hvorledes vi forholder os til de nye udfordringer, Fællesskabet står over for, såsom globalisering, informationssamfundet, social samhørighed og jobskabelse;

(3) som følge af kulturens stadig voksende betydning for det europæiske samfund og de udfordringer, Fællesskabet står over for ved tærsklen til det 21. århundrede, bør effektiviteten af og sammenhængen i Fællesskabets indsats på kulturområdet forbedres; der bør med henblik herpå indføres et enhedsinstrument for planlægning og finansiering af samarbejdet på kulturområdet for årene 2000-2004, samtidig med at der tages hensyn til nødvendigheden af i stadig stigende grad at integrere kulturen i Fællesskabets øvrige politikker; Rådet har ved sin afgørelse af 22. september 1997 (1) anmodet Kommissionen om at fremsætte forslag til indførelse af et enhedsinstrument for planlægning og finansiering med henblik på gennemførelsen af artikel 128;

(4) hvis borgerne i højere grad skal inddrages og deltage fuldt ud i det europæiske samarbejde, er det nødvendigt i større omfang at fremhæve de fælles kulturelle værdier og rødder som et væsentligt element i deres identitet og tilhørsforhold til et samfund, der er baseret på frihed, demokrati, tolerance og solidaritet, og det er nødvendigt at finde en bedre balance mellem det økonomiske og det kulturelle aspekt af Fællesskabet, således at de to aspekter i højere grad kommer til at supplere hinanden;

(5) traktaten har til formål at skabe et stadig snævrere samarbejde mellem de europæiske folk og bidrage til, at medlemsstaternes kulturer kan udfolde sig, idet den nationale og regionale forskelligartethed respekteres og den fælles kulturarv fremhæves;

(6) Fællesskabet arbejder derfor for udvikling af et åbent og forskelligartet, men fælles kulturområde for europæerne på grundlag af nærhedsprincippet, samarbejde mellem de involverede på kulturområdet og et lovgivningsmiljø, der er gunstigt for kulturelle aktiviteter, samtidig med at den kulturelle mangfoldighed respekteres;

(7) skal dette fælles europæiske kulturområde kunne opfattes som en realitet af europæerne, er det vigtigt at støtte kunstnerisk virksomhed, sikre en bedre udnyttelse af den europæiske kulturarv, forbedre det gensidige kendskab til de europæiske folkeslags kultur og historie og fremme kulturudvekslinger for at skabe bedre muligheder for udbredelse af viden og for samarbejde og kunstnerisk udfoldelse;

(8) samarbejdet med de implicerede på kulturområdet bør derfor fremmes gennem ansporing til samarbejdsaftaler, der gør det muligt at gennemføre fælles initiativer; mere målrettede aktioner med en klar europæisk dimension samt specifikke og fornyende aktioner bør støttes, og der bør skabes diskussion og dialog om udvalgte emner af europæisk interesse;

(9) med gennemførelsen af kulturprogrammerne Kalejdoskop, Ariane og Raphael, der er vedtaget ved henholdsvis Europa-Parlamentets og Rådets afgørelse nr. 719/96/EF (2), nr. 2085/97/EF (3) og nr. 2228/97/EF (4), har Fællesskabet iværksat den første etape af indsatsen på kulturområdet, men Fællesskabets kulturindsats bør rationaliseres og styrkes;

(10) i overensstemmelse med Kommissionens meddelelse »Agenda 2000« bør effektiviteten af Fællesskabets foranstaltninger øges, bl.a. ved at de disponible midler til de interne politikker, herunder indsatsen på kulturområdet, koncentreres for at undgå enhver spredning på foranstaltninger, som ikke er i stand til at få nogen særlig virkning; Fællesskabets kulturelle indsats inden for det fælles europæiske kulturområde bør derfor sikre gennemførelsen af projekter med en fællesskabsdimension, der er synlige for borgerne og har en reel effekt;

(11) der bør tages hensyn til de indhøstede erfaringer, navnlig i forbindelse med evalueringen af kulturprogrammerne af første generation, den omfattende høring, der er indledt med samtlige involverede parter, og resultaterne af Den Europæiske Unions kulturforum den 29. og 30. januar 1998;

(12) der bør tages hensyn til konklusionerne fra Det Europæiske Råd i København den 21. og 22. juni 1993, hvori der anmodes om at åbne Fællesskabets programmer for de central- og østeuropæiske lande, der har indgået associeringsaftaler; Fællesskabet har indgået samarbejdsaftaler med visse tredjelande, der omfatter et afsnit om kultur;

(13) denne afgørelse indeholder for hele programperioden en finansieringsramme, som udgør det primære referencegrundlag for budgetmyndigheden inden for rammerne af den årlige budgetprocedure, jf. punkt 1 i Europa-Parlamentets, Rådets og Kommissionens erklæring af 6. marts 1995 (5);

(14) målene for den påtænkte handling, indførelse af et enhedsinstrument for planlægning og finansiering af samarbejdet på kulturområdet, kan ikke i tilstrækkelig grad opfyldes af medlemsstaterne; det kan derfor i overensstemmelse med subsidiaritetsprincippet, jf. traktatens artikel 3 B, på grund af den påtænkte handlings omfang og virkninger bedre gennemføres på fællesskabsplan; i overensstemmelse med proportionalitetsprincippet, jf. nævnte artikel, begrænser denne afgørelse sig til det minimum, der er påkrævet for at nå disse mål, og Fællesskabet handler ved denne afgørelse kun i det omfang, det er nødvendigt for at nå disse mål;

(15) dette program bør fra år 2000 være det eneste operationelle program; afgørelse nr. 2228/97/EF bør derfor ophæves -

TRUFFET FØLGENDE AFGØRELSE:

Artikel 1

Varighed og mål

Der indføres et enhedsinstrument for planlægning og finansiering af Fællesskabets indsats på kulturområdet, benævnt »Kultur 2000-programmet«, for perioden fra 1. januar 2000 til 31. december 2004.

Kultur 2000-programmet bidrager til at fremhæve det fælles europæiske kulturområde ved fremme af samarbejdet mellem kunstnere, kulturformidlere samt kulturinstitutioner i medlemsstaterne med henblik på at realisere følgende mål:

a) Gensidigt kendskab til de europæiske folkeslags kultur og historie, idet der lægges vægt på den fælles kulturarv og dialogen på kulturområdet.

b) Kunstnerisk virksomhed, tværnational kulturspredning og udveksling af kunstnere og deres værker.

c) Styrkelse af den kulturelle mangfoldighed og udvikling af nye kulturelle udtryksformer.

d) Kulturens bidrag til den socioøkonomiske udvikling.

e) Udnyttelse af den kulturarv, der er af europæisk betydning.

f) Udbredelse af kendskabet til den europæiske kultur i tredjelande og dialog med andre kulturer i verden.

Kultur 2000-programmet fremmer effektiv koordinering med de foranstaltninger, der iværksættes som led i andre fællesskabspolitikker, og som har virkning på kulturområdet.

Artikel 2

De forskellige former for kulturaktioner

De i artikel 1 nævnte mål realiseres gennem følgende aktioner:

a) Aktioner, der er integreret i strukturerede, flerårige aftaler om kultursamarbejde.

b) Større aktioner af europæisk og/eller international betydning.

c) Specifikke nyskabende og/eller eksperimentelle aktioner i Fællesskabet og/eller tredjelande.

Aktionerne og deres gennemførelse er beskrevet i bilaget.

Artikel 3

Budget

Det samlede beløb til gennemførelsen af Kultur 2000-programmet for den i artikel 1 omtalte periode er på 167 mio. ECU.

De årlige bevillinger godkendes af budgetmyndigheden i overensstemmelse med de finansielle overslag.

De organer og virksomheder, der modtager støtte gennem Kultur 2000-programmet, skal enten direkte eller i kraft af en aktiemajoritet, være ejet af en medlemsstat og/eller af statsborgere i en medlemsstat, medmindre andet følger af aftaler og konventioner, som Fællesskabet er kontraherende part i.

Artikel 4

Gennemførelse

Kommissionen er ansvarlig for gennemførelsen af Kultur 2000-programmet.

Kommissionen bistås af et rådgivende udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som Kommissionen kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 5

Tredjelande og internationale organisationer

Kultur 2000-programmet er åbent for deltagelse af landene i Det Europæiske Økonomiske Samarbejdsområde samt for deltagelse af Cypern og de associerede centraleuropæiske lande på de betingelser, der er fastsat i associeringsaftalerne og tillægsprotokollerne til associeringsaftalerne om deltagelse i de fællesskabsprogrammer, der er eller bliver indgået aftaler om med disse lande.

Kultur 2000-programmet er ligeledes åbent for samarbejde med andre tredjelande, der har indgået associerings- eller samarbejdsaftaler, der omfatter bestemmelser om kultur, idet der anvendes tillægsbevillinger, der tilvejebringes efter procedurer, der aftales med disse lande.

Kultur 2000-programmet gør det muligt at samarbejde med internationale organisationer på kulturområdet, såsom Unesco og Europarådet, idet alle parter bidrager på lige fod og under overholdelse af den enkelte institutions eller organisations bestemmelser for gennemførelse af de i artikel 2 nævnte foranstaltninger.

Artikel 6

Evaluering

I løbet af år 2002 forelægger Kommissionen Europa-Parlamentet, Rådet og Regionsudvalget en detaljeret evalueringsrapport om resultaterne af Kultur 2000-programmet set i forhold til målene, eventuelt ledsaget af forslag om ændring af denne afgørelse.

Når »Kultur 2000«-programmet er gennemført, forelægger Kommissionen en rapport om gennemførelsen for Europa-Parlamentet, Rådet og Regionsudvalget.

Artikel 7

Ophævelse

Afgørelse nr. 2228/97/EF ophæves med virkning fra 1. januar 2000.

Artikel 8

Ikrafttrædelse

Denne afgørelse træder i kraft den 1. januar 2000.

(1) EFT C 305 af 7.10.1997, s. 1.

(2) EFT L 99 af 20.4.1996, s. 20.

(3) EFT L 291 af 24.10.1997, s. 26.

(4) EFT L 305 af 8.11.1997, s. 31.

(5) EFT C 102 af 4.4.1996, s. 4.

BILAG

Kultur 2000-programmet tager sigte på at anspore til skabende kunstnerisk virksomhed og til udbredelse af kendskabet til de europæiske folkeslags kultur, især inden for musik, litteratur, scenekunst og arkitektur og kulturgenstande samt nye kulturelle udtryksformer. Dette skal ske ved at fremme samarbejdet mellem kulturorganisationer, kulturarbejdere og kulturinstitutioner i medlemsstaterne og ved at støtte aktioner, der i kraft af deres omfang og europæiske karakter bidrager til at udbrede kendskabet til de europæiske kulturer, både inden for og uden for Den Europæiske Union.

Kommissionen foretager med regelmæssige mellemrum de prioriteringer, der er nødvendige for gennemførelsen af programmet.

I. Beskrivelse af aktionerne

1. Aktioner, der er integreret i strukturerede og flerårige tværnationale aftaler om kultursamarbejde

Kommissionen fremmer kontakter og samarbejde, bl.a. gennem net af kulturarbejdere, kulturorganisationer og kulturinstitutioner i forskellige medlemsstater med henblik på gennemførelse af strukturerede og flerårige kulturaktioner inden for som uden for Fællesskabet. De »kultursamarbejdsaftaler«, der foreslås for en varighed af indtil tre år, omfatter helt eller delvis aktioner som nedenstående:

- Koproduktion af værker og andre store kulturarrangementer (f.eks. udstillinger og festivaler), især inden for udøvende kunst, litteratur og kulturarven, der gøres tilgængelige for det størst mulige publikum i Unionen;

- Kulturarrangementer (inden for scenekunst, bildende og kulturarven) i Fællesskabet med sigte på at udbrede kendskabet til europæisk kultur;

- Aktioner, der omfatter flere forskellige kulturdiscipliner, bl.a.:

- gennemførelse af integrerede projekter (der samler f.eks. skabende kunstnerisk virksomhed, kulturarven og ny teknologi) med henblik på at fremhæve lokaliteter, bygningsværker, anlæg og begivenheder eller gennemføre kulturtiltag, der kræver omfattende investeringer;

- gennemførelse af kulturinitiativer, der tager sigte på at udvikle den økonomiske dynamik ved helt eller delvis at integrere den faglige proces fra den kunstneriske skaben til den praktiske tilrettelæggelse, hvor teknikeres og andre fagfolks medvirken er nødvendig for gennemførelsen;

- Aktioner med sigte på at udvikle kulturabejderes videreuddannelse og mobilitet (kunstnere, konservatorer, museumsfolk mv.) både teoretisk og praktisk, herunder anvendelse af ny teknologi;

- Aktioner med sigte på at øge borgernes kendskab til kulturarvens rigdom og mangfoldighed (arkitekturarv, kulturgenstande og immaterielle elementer), udbrede kendskabet til europæernes fælles kulturelle værdier og rødder samt anspore til gensidigt kendskab til de europæiske folks kultur og historie og stimulere kulturdialogen. (Studier og forskning, bevidstgørelse, undervisning og udbredelse af viden, seminarer, kongresser og møder om vigtige europæiske kulturtemaer).

Fællesskabsstøtten ydes, efter udtalelse fra det udvalg, der er omhandlet i artikel 4 i denne afgørelse, til gennemførelse af de nævnte »kultursamarbejdsaftaler«. Det er hensigten ud over en del af finansieringen af projektet at dække udgifter til etablering af et solidt og flerårigt samarbejde, der har en retlig form, der er anerkendt i en af Unionens medlemsstater.

For at samarbejdsaftalen kan være støtteberettiget, skal initiativtagere i mindst syv af de stater, der deltager i Kultur 2000-programmet, medvirke i gennemførelsen af de aktioner, aftalen omfatter.

Fællesskabsstøtten kan ikke overstige 60 % af kultursamarbejdsaftalens budget. Støtten kan ikke være mindre end 200 000 ECU og ikke større end 350 000 ECU om året.

Denne støtte kan øges med indtil 20 % til dækning af udgifter til etablering af net og til forvaltning af samarbejdsaftalen.

2. Store aktioner

Disse store aktioner med stor spændvidde og betydelig gennemslagskraft over for borgerne i Fællesskabet bidrager til at øge bevidstheden om at høre til det samme fællesskab og fremmer forståelsen for Europas kulturelle mangfoldighed.

Til disse aktioner tæller bl.a. følgende:

- Den Europæiske Kulturby, hvis udvælgelsesprocedure er fastlagt ved Europa-Parlamentets og Rådets afgørelse af . . .,

- etablering af Den Europæiske Unions kulturfestival inden for scenekunst i det land, der har formandskabet for Unionen,

- indførelse af Europadage i forbindelse med visse store internationale kulturarrangementer, der giver kunstnere og intellektuelle fra andre medlemsstater og associerede lande, der medvirker i Kultur 2000-programmet, mulighed for at deltage,

- fremhævelse af en begivenhed, et historisk bygningsværk eller anlæg, der repræsenterer en fælles kulturstrømning, befinder sig på Unionens område, er af europæisk betydning, har stor symbolværdi og er offentligt tilgængelig,

- anerkendelse af store kunstneriske talenter,

- ansporing til kulturdialogen inden for som uden for Fællesskabet gennem afholdelse af Den Europæiske Unions kulturforum,

- udbredelse på tværs af landegrænserne af vigtige tiltag ved hjælp af informationssamfundets nye teknologier, herunder også udbredelse på tværs af landegrænserne af kulturarrangementer (debatter, kunstneriske opførelser, værker mv.) via fjernsynet (støtte til »nedtagelse«, oversættelse, synkronisering, undertekster mv.),

- gennemførelse af nyskabende initiativer, der sammenkobler uddannelse, kunst og kultur.

Fællesskabsstøtten til disse aktioner kan ikke være mindre end 200 000 ECU og ikke højere end 1 mio. ECU.

3. Særlige aktioner

Fællesskabet støtter hvert år samarbejdsaktioner, der gennemføres af kulturarrangører i forskellige medlemsstater, på grundlag af opstillede prioriteringer og efter udtalelse fra det udvalg, der er omhandlet i artikel 4 i denne afgørelse. Disse aktioner, der har deltagelse af arrangører fra mindst fire medlemsstater, er af nyskabende og eksperimenterende art og tager især sigte på:

- Ved siden af den klassiske kultur at fremme nye kulturelle udtryksformer forbundet med interesse for naturen, solidaritet, videnskab, fred mv.;

- at bidrage til, at kulturtilbuddene bliver lettere tilgængelige og udnyttes bedre af borgerne trods sociale og regionale forskelle, også af de mest ugunstigt stillede og de unge;

- at fremme udformningen af multimedieværktøjer med sigte på forskellige publikumsgrupper for at gøre skabende kunstnerisk virksomhed og den europæiske kulturarv mere forståelig og tilgængelig for alle;

- fremme initiativer, erfaringsudvekslinger og samarbejde mellem aktører på det kulturelle og sociokulturelle område, der arbejder med social integration, især af unge;

- fremme udbredelsen af kendskabet til de europæiske kulturer i tredjelande ved bl.a. at støtte samarbejdet mellem medlemsstaternes kulturinstitutter og/eller -tjenester i tredjelande om temaer af europæisk interesse.

Fællesskabsstøtten til de særlige aktioner kan ikke være mindre end 50 000 ECU og ikke over 100 000 ECU.

II. Koordination med de andre fællesskabsinstrumenter, der er aktive på kulturområdet

Kommissionen sørger for koordination med de andre fællesskabsinstrumenter, der er aktive på kulturområdet, både i forbindelse med samarbejdsaftalerne, de store aktioner og de særlige aktioner. Sigtet hermed er bl.a. at fremme samarbejdet mellem sektorer med fælles og konvergerende interesser såsom:

- kultur og turisme (kulturturisme),

- kultur og undervisning (bl.a. ved i skolerne at præsentere audiovisuelle produkter og multimedieprodukter om europæisk kultur med kommentarer af skabende og udøvende kunstnere),

- kultur og beskæftigelse mod sigte på oprettelse af kulturarbejdspladser, bl.a. på nye kulturlokaliteter,

- kultur og eksterne relationer,

- kulturstatistikker med henblik på udveksling af sammenlignelige statistiske oplysninger på fællesskabsplan.

III. Kommunikation

Modtagerne af fællesskabsstøtte gør udtrykkeligt og på iøjnefaldende måde opmærksom på denne støtte i forbindelse med alle informations- eller kommunikationstiltag om iværksatte og gennemførte aktioner.

IV. Faglig bistand og ledsageforanstaltninger

Kommissionen kan ved gennemførelsen af Kultur 2000-programmet indhente faglig bistand fra eksterne organer, hvis medvirken finansieres inden for det samlede beløb til programmet. Den kan under de samme betingelser inddrage eksperter eller ekspertnet. Endvidere kan Kommissionen gennemføre evalueringsundersøgelser og afholde seminarer, kollokvier og andre ekspertmøder, der kan tænkes at lette gennemførelsen af programmet. Kommissionen kan ligeledes iværksætte informations- og publikumsinitiativer.

V. Kontaktpunkter

Kommissionen og medlemsstaterne tilrettelægger og udbygger den gensidige udveksling af oplysninger, der er relevante for gennemførelsen af Kultur 2000-programmet, via kulturkontaktpunkter, der har til opgave:

- at fremme Kultur 2000-programmet

- at anspore til den størst mulige inddragelse af fagfolk i aktionerne

- at fungere som permanente relæer for medlemsstaternes forskellige støtteinstitutioner med henblik på at skabe en komplementaritet mellem aktionerne i Kultur 2000-programmet og de nationale støtteforanstaltninger.